b'\n_START_ARTICLE_\nDvejetainis-de\xc5\xa1imtainis kodas\n_START_PARAGRAPH_\nDvejetainis-de\xc5\xa1imtainis kodas (angl. binary coded decimal) yra tarpin\xc4\x97 tarp dvejetain\xc4\x97s ir de\xc5\xa1imtain\xc4\x97s kodavimo sistema, kurioje kiekvienas de\xc5\xa1imtainis skaitmuo koduojamas savo atskira dvejetaine seka. Pavyzd\xc5\xbeiui, skai\xc4\x8dius 16 dvejetaine sistema koduojamas kaip 10000 o dvejetaine - de\xc5\xa1imtaine sistema kaip 0001 0110. \xc5\xa0iuo formatu galima koduoti ir de\xc5\xa1imtaines trupmenas, arba skiriant kableliui papildom\xc4\x85 derin\xc4\xaf ar tiesiog sutariant kur yra \xc4\xafsivaizduojama kablelio vieta. Skaitmenims nuo 0 iki 9 u\xc5\xbekoduoti reikia ne ma\xc5\xbeiau kaip 4 bit\xc5\xb3 (lieka penki nepanaudoti deriniai). Tod\xc4\x97l j\xc4\xaf papras\xc4\x8diausia naudoti keturi\xc5\xb3 bit\xc5\xb3 \xc4\xafrenginiuose (pavyzd\xc5\xbeiui, 74181). A\xc5\xa1tuoni\xc5\xb3 bit\xc5\xb3 procesoriuose \xc4\xaf vien\xc4\x85 \xc5\xbeod\xc4\xaf galima sutalpinti du tokius skaitmenis (angl. packed) arba tiesiog naudoti tik keturis bitus i\xc5\xa1 a\xc5\xa1tuoni\xc5\xb3 (angl. zoned)._NEWLINE_Pagrindinis \xc5\xa1io kodo privalumas - paprastas vertimas i\xc5\xa1 bei \xc4\xaf de\xc5\xa1imtain\xc4\x99 sistem\xc4\x85. Ta\xc4\x8diau \xc5\xa1is kodas ma\xc5\xbeiau ekonomi\xc5\xa1kas - dvejetain\xc4\x97je sistemoje \xc4\xaf keturis bitus galima sutalpinti skai\xc4\x8dius nuo 0 iki 15. Dvejetainis-de\xc5\xa1imtainis kodas buvo pla\xc4\x8diau naudojamas pirmuosiuose kompiuteriuose. \xc5\xa0iuo metu jis daug ma\xc5\xbeiau paplit\xc4\x99s ta\xc4\x8diau naudojamas jei skai\xc4\x8diuojant dvejetaine sistema galimos vertimo ar apvalinimo klaidos. Kai kurios de\xc5\xa1imtain\xc4\x97s trupmenos dvejetaine sistema gali b\xc5\xabti u\xc5\xbera\xc5\xa1omos tik kaip begalin\xc4\x97s trupmenos (pavyzd\xc5\xbeiui, 0,2 dvejetain\xc4\x97je sistemoje yra begalin\xc4\x97 trupmena 0,001100110011 ...). Tod\xc4\x97l, jei b\xc5\xabtina skai\xc4\x8diuoti absoliu\xc4\x8diai tiksliai (pavyzd\xc5\xbeiui, finansuose), dvejetain\xc4\x97 - de\xc5\xa1imtain\xc4\x97 sistema tinka geriau nei dvejetain\xc4\x97. Dvejetain\xc4\x97je - de\xc5\xa1imtain\xc4\x97je sistemoje taip pat paprasta padauginti ar padalinti i\xc5\xa1 de\xc5\xa1imties._NEWLINE_Dvejetainis-de\xc5\xa1imtainis kodas vis dar paplit\xc4\x99s elektroniniuose laikrod\xc5\xbeiuose, skaitikliuose bei kitose paprastose sistemose kur n\xc4\x97ra mikroprocesoriaus, nes tok\xc4\xaf kod\xc4\x85 papras\xc4\x8diau atvaizduoti skaitmeniniu indikatoriumi: kiekvien\xc4\x85 keturi\xc5\xb3 bit\xc5\xb3 skilt\xc4\xaf galima tiesiogiai sujungti su de\xc5\xa1imtaine indikatoriaus skiltimi. Kartais pasitaiko ir tiesiogiai kod\xc4\x85 rodan\xc4\x8di\xc5\xb3 laikrod\xc5\xbei\xc5\xb3._NEWLINE_1972 \xc5\xa1\xc4\xaf kod\xc4\x85 buvo bandoma u\xc5\xbepatentuoti ta\xc4\x8diau patentas buvo atmestas. Tai buvo svarbus \xc4\xafvykis sprend\xc5\xbeiant ar kodai bei algoritmai gali b\xc5\xabti patentuojami.'